internet vaartha 175 Views
324 మ్యాచ్‌లకు నాయకత్వం
న్యూఢిల్లీ : టీమిండియా వన్డే కెప్టెన్‌ ధోనీ మరో రికార్డుకు చేరుకున్నాడు.కాగా 2007లో టీమిండియా జట్టు సారథ్య బాధ్యతలు చేపట్టిన ధోనీ సుదీర్ఘ కాలంగా కెప్టెన్సీ బాధ్యతలను నిర్వహిస్తున్నాడు.గత సంవత్సరం టెస్టు జట్టు కెప్టెన్‌ పగ్గాలను కోహ్లీకి అప్పగించిన ధోనీ వన్డే,టి20 జట్లకు మాత్రమే తాను కెప్టెన్‌గా వ్యవహరిస్తున్నాడు.కాగా ఈ క్రమంలో జింబాబ్వే పర్యటనలో భాగంగా ఆతిథ్య జట్టుతో జరిగిన మూడవ టి20లో ఆఖరి ఓవర్‌లో విజయం సాధించి టి20 సిరీస్‌ను ధోనీ సొంతం చేసుకుంది.ఈ మ్యాచ్‌తో ధోనీ ఒక అరుదైన రికార్డును సొంతం చేసుకున్నాడు.ప్రపంచ క్రికెట్‌లో అన్ని ఫార్మాట్లలో కలిపి భారత్‌కు 324 మ్యాచ్‌ల్లో నాయకత్వం వహించిన ధోనీ,అత్యధిక మ్యాచ్‌లకు కెప్టెన్‌గా చేసిన ఆస్ట్రేలియా దిగ్గజ క్రికెటర్‌ రికీ పాంటింగ్‌ రికార్డుని సమం చేశాడు.ఇప్పటి వరకు ధోనీ  60 టెస్టులు,194 వన్డేలు,70 టి20 మ్యాచ్‌లకు ప్రాతినిధ్యం వహించాడు.కాగా 34 సంవత్సరాల ధోనీ టీమిండియా కెప్టెన్‌గా పగ్గాలు చేపట్టిన తరువాత భారత జట్టుకు ఎన్నో విజయాలు అందించాడు.తన 9  సంవత్సరాల కెప్టెన్సీలో భారత్‌కు వరల్డ్‌ టి20 కప్‌(2007),వరల్డ్‌ కప్‌ (2011) చాంపియన్స్‌ ట్రోఫీ (2013)ను దేశానికి అందించాడు. దీంతో పాటు ఐసిసి టెస్టు ర్యాంకింగ్స్‌లో భారత్‌ నెంబర్‌ వన్‌ స్థానంలో నిలిచేలా చేశాడు.జింబాబ్వే పర్యటనలో సిరీస్‌ను భారత్‌ కైవసం చేసుకోవడంతో ఒక ఏడాదిలో అత్యధిక టి20లు (15) గెలిచిన జట్టుగా టీమిండియా నిలిచింది.దీంతో పాటు అత్యధిక టి20లు (19) ఆడిన జట్టుగా కూడా భారత్‌ రికార్డు సృష్టించింది.కాగా ఈ 19 మ్యాచ్‌ల్లో జట్టు ఉండటం ద్వారా ధోనీ,బుమ్రా ఒక ఏడాదితో అత్యధిక టి20లు ఆడిన ఆటగాళ్లుగా రికార్డు సాధించారు.